Nu avem dreptul să uităm cazul Caracal. Nu doar pentru că două fete tinere au dispărut fără urmă şi nici până astăzi, după ce a trecut atâta vreme, autorităţile nu ne-au dat niciun răspuns convingător. Ci, mai ales, pentru că reiese tot mai clar din investigaţiile ulterioare dispariţiei, mai ales a Alexandrei Măceşeanu, că este vorba despre o reţea de trafic de carne vie, foarte bine pusă la punct şi care are protecţie înaltă.
Era Dincă un lup singuratic?
Povestea care se încearcă să ni se bage pe gât, cum că Dincă era un lup singuratic, un prădător sexual care le-a sechestrat, violat şi apoi ucis pe cele două fete, devine din ce în ce mai străvetzie şi mai incredibilă. Fără discuţie, Dincă făcea şi el parte din această reţea, şi pentru asta merită să zacă în puşcărie, să iasă de acolo când i-oi spune eu.
Dovadă, maşina pregătită ca o capcană din care victima nu mai avea scăpare. Dar la fel de adevărat este şi că nu Dincă singur este vinovat de dispariţia celor două fete. Dimpotrivă. Eu am convingerea că era veriga cea mai de jos, cea brutală, a unui lanţ întreg de traficanţi. Unii cu gulere albe, care asigură în continuare protecţia reţelei.
Am reuşit să facem rost de un document excepţional, chiar din dosarul întocmit atunci. Declaraţiile unui poliţist. Şi nu unul oarecare, ci chiar cel care a stat de vorbă la telefon cu Alexandra Măceşeanu, când aceasta a sunat la 112.
Din aceste declaraţii reiese cu claritate că Alexandra Măceşeanu nu a fost dusă în casa lui Dincă, după ce a fost răpită.
Problemele scandalului Caracal
De altfel, eu, personal, am o întrebare, cred eu, logică. Gheorghe Dincă era cunoscut în zonă ca făcând taximetrie particulară. Că lua autostopişti din satele din jurul Caracalului şi îi ducea în municipiu, sau din Caracal, înapoi acasă. Era cunoscut de foarte multă lume, care apelase la serviciile lui. Printre clienţi, nu de puţine ori, au fost şi fete tinere, aşa cum au fost Alexandra Măceşeanu şi Luiza Melencu.
Dacă Dincă era un dezaxat, care avea ca singur scop în viaţă să răpească tinere fete, să le violeze şi apoi să le ucidă şi să le ascundă cadavrele, de ce nu a atacat şi alte fete pe care le-a avut cliente? Mai mult. Cu Luiza Melencu a plecat spre Radomir, satul în care aceasta locuia şi în care îi ceruse să o ducă. A trecut chiar prin faţa porţii lui, pe strada Craiovei, la numărul 169.
Casa lui este situată în apropierea de ieşirea din oraş, pe drumul european E 79. Ei bine, monstrul nu opreşte la casa lui, unde să o ducă şi să o violeze, apoi să o ucidă pe Luiza, ci are un comportament cel puţin ciudat. Iese din oraş, vorbeşte cu cineva la telefon, după care trage imediat într-o parcare, o imobilizează pe fată, îi aruncă telefonul (apropo, şi cu telefonul ăsta e o poveste neeelucidată, pentru că nu a fost găsit niciodată, dar a fost folosit şi după ce Luiza Melencu a dispărut), întoarce maşina şi merge la el acasă. Să fi fost Dincă brusc apucat de furia sexuală după primirea telefonului? Şi suntem siguri că a mers la el acasă?
Dincă făcea taximetrie ilegal, în Caracal
Cam acelaşi lucru se întâmplă şi cu Alexandra Măceşeanu. O ia de la ea din sat şi o duce unde îi cere aceasta. În Caracal, în centru, lângă liceu. Se comportă, deci, ca taximetristul de ocazie pe care îl ştia toată lumea. Brusc, o atacă pe fată chiar când ajunge la destinaţie.
Concluzia pe care eu o trag din aceste două întâmplări? Dincă făcea taximetrie particulară, fără să fie înscris cu acte în regulă, dar era cunoscut în zonă pentru această activitate. În acelaşi timp, făcea parte, era, cum am spus, şi veriga de jos a unei reţele de trafic de carne vie. Şi atunci când primea comanda că reţeaua avea nevoie „de marfă”, acţiona.
Am reuşit să punem mâna pe un document extrem de important din dosar, Mărturia uni poliţist care a participat la căutările Alexandrei. Şi nu unul oarecare. Ci chiar cel care a stat de vorbă cu ea la telefon, când aceasta a sunat la 112. Un poliţist care lucra de mult în Caracal şi care cunoştea bine oraşul. După discuţiile cu Alexandra şi datele pe care aceasta i le-a comunicat, a identificat cartierul unde aceasta se putea afla De altfel, indicat şi de fată la telefon. Altul decât Bold, în care stătea Dincă.
De ce și-a legat Dincă la ochi victimele
Cităm din această declaraţie: „Am vorbit cu fata (...) şi am întrebat-o dacă este fata dispărută din comuna Drogosloveni. Ea mi-a confirmat şi a început să-mi relateze cum a ajuns în această situaţie. Astfel mi-a spus că în ziua anterioară a luat din comuna Drogosloveni o maşină de ocazie de culoare gri, a cărei marcă nu o cunoştea, ca să meargă la Caracal. Aceasta a precizat că atunci când a ajuns în Caracal, şoferul a oprit lângă liceul Mihai Viteazul (în centrul oraşului n.r) şi a coborât din maşină, s-a urcat lângă ea pe bancheta din spate şi a împachetat-o, legând-o la mâini, ochi, folosind şi bandă de scoci.”
Aici avem o întrebare importantă. De ce Dincă, văzut oricum la faţă de fată şi, eventual, putând fi identificat, îi lipeşte ochii cu scoci, ca să nu mai vadă nimic. Să nu vadă unde este dusă? Şi dacă vedea, ce se putea întâmpla? Oricum, aşa cum încearcă să ne convingă anchetatorii, Dincă avea de gând să o violeze, să o ucidă şi apoi să scape de cadavru. De ce să nu vadă unde o duce?
Neclarități în cazul Caracal
Intuia Dincă faptul că, în timp ce el va pleca după alifie la farmacie, ca să-i ungă rănile de la mâini, fata se va dezlega, va suna la 112 şi va relata unde se află? Şi de ce mai trebuia să meargă la farmacie să-i cumpere leacuri, dacă tot voia să o violeze, să o omoare şi să o ardă în butoi? În plus, vă reamintim ceea ce am relatat data trecută. Că fata a spus că distanţa pe care au strănbătut-o cu maşina nu a fost mare. Ori, până la Dincă acasă este o distanţă apreciabilă faţă de liceul Mihai Viteazu.
Să continuăm să cităm din declaraţie un pasaj extrem de important: „I-am spus să se liniştească şi să ne spună tot ce poate despre locul în care se află, pentru a putea ajunge la ea. Mi-a spus că la momentul respectiv se află legată cu o sârmă şi un lanţ de pat, într-o debara sau magazie dintr-o casă şi că încearcă să se dezlege.”
Toate datele relatate de fata care reuşise să se dezlege, arată că se afla în cartierul Protoşeni, şi nicidecum în cartierul Bold, unde locuia Dincă.
Ce rămâne de aflat la Caracal
Din declaraţie mai rezultă un mare semn de întrebare. Fata relatează că individul care a luat-o cu maşina şi ulterior a atacat-o avea în jur de 50 de kilograme. Deci, în niciun caz un individ solid. Pe Dincă l-a văzut toată lumea. Sigur are mai mult de 50 de kilograme.
Şi acum, o concluzie la care vă invit şi pe dumneavoastră să reflectaţi. Dacă toate datele duc spre cartierul Protoşeni, dacă există şi un martor care spune că în seara critică a auzit zgomote ciudate dintr-o casă din cartier şi că a văzut apoi o maşină, asemănătoare cu cea în care veniseră dimineaţa poliţiştii, care plecase cu trei indivizi şi o fată, nu cumva procurorul şi echipa de investigare au stat în poarta lui Dincă până la şase dimineaţa, pentru ca acea maşină cu cei trei bărbaţi şi cu fata să aibă timp să dispară?